ΓΡΑΠΤΗ ΕΡΩΤΗΣΗ E-0637/01

υποβολή: Theresa Villiers (PPE-DE) προς την Επιτροπή

(6 Μαρτίου 2001)

Θέμα: Κοινοτική χρηματοδότηση στον Γιάσερ Αραφάτ

1. Μπορεί η Επιτροπή να επιβεβαιώσει ότι δόθηκε, απευθείας και σε ρευστό χρήμα, κοινοτική χρηματοδότηση στον Γιάσερ Αραφάτ;

Εάν ναι, μπορεί η Επιτροπή να μας πληροφορήσει:

- τι ποσά δόθηκαν με τον τρόπο αυτόν;

- σε τι ύψος ανέρχονται;

- σε ποιες ημερομηνίες καταβλήθηκαν;

- πρόκειται να συνεχιστούν τέτοιου είδους πληρωμές;

- από ποια θέση του προϋπολογισμού εκταμιεύονται τα ποσά αυτά;

- ποιους συγκεκριμένους στόχους κάλυπτε αυτή η θέση του προϋπολογισμού;

- τι μέτρα λαμβάνει η Επιτροπή για να εξασφαλίσει ότι τα κονδύλια χρησιμοποιούνται για τους συγκεκριμένους στόχους;

- εάν οι πληρωμές σε ρευστό χρήμα παραβιάζουν διατάξεις, νόμους, ρυθμίσεις ή αρχές χρηστής διαχείρισης.

2. Ειδικότερα, μπορεί η Επιτροπή να επιβεβαιώσει εάν έχει ληφθεί απόφαση να καταβάλλεται στον κ. Αραφάτ ποσό ύψους μεταξύ 20 και 30 εκατ. EUR το μήνα για όσο διάστημα διαρκεί η έκτακτη κατάσταση στη Μέση Ανατολή;

Απάντηση του κ. Patten εξ ονόματος της Επιτροπής

(15 Μαΐου 2001)

Η Επιτροπή ουδέποτε χρηματοδότησε άμεσα τον Πρόεδρο Αραφάτ ή την Οργάνωση για την Απελευθέρωση της Παλαιστίνης (ΟΑΠ). Ο δικαιούχος της κοινοτικής βοήθειας στα παλαιστινιακά εδάφη είναι η Παλαιστινιακή Αρχή μέσω των Υπουργείων Οικονομικών και Διεθνούς Συνεργασίας.

Το Σεπτέμβριο 1997, το Συμβούλιο Γενικών Υποθέσεων ζήτησε από την Επιτροπή να δημιουργήσει ένα κεφάλαιο κίνησης προκειμένου η Παλαιστινιακή Αρχή να αντιμετωπίσει τις δημοσιονομικές επιπτώσεις στην περίπτωση που η ισραηλινή κυβέρνηση πάγωνε τις μηνιαίες μεταβιβάσεις των παλαιστινιακών φορολογικών εσόδων (από ΦΠΑ και δασμούς). Το Ισραήλ, σύμφωνα με το άρθρο VI του ισραηλο-παλαιστινιακού Πρωτοκόλλου του 1994 για τις οικονομικές σχέσεις (Πρωτόκολλο των Παρισίων), αναλαμβάνει τη δέσμευση να πραγματοποιήσει τις εν λόγω μεταβιβάσεις. Κονδύλιο ύψους 25 εκατομμυρίων ευρώ δημιουργήθηκε τον Ιανουάριο του 1998 στη θέση 47-100 του προϋπολογισμού (MEDA). Οι όροι και η λειτουργία του μέσου καθορίζονται με συμφωνία χρηματοδότησης μεταξύ της Επιτροπής και του Υπουργείου Οικονομικών της Παλαιστινιακής Αρχής. Επιπλέον, η αποδέσμευση κεφαλαίωνπόκειται σε όρους που στοχεύουν στη διασφάλιση της σωστής χρησιμοποίησης των κονδυλίων, περιλαμβανομένης της ενοποίησης των δαπανών και των εσόδων, στον έλεγχο των τρεχόντων δαπανών και στην έγκριση ισοσκελισμένου προϋπολογισμού. Το Διεθνές Νομισματικό Ταμείο (ΔΝΤ) ελέγχει την τήρηση των παραπάνω όρων. Τα ποσά που λαμβάνονται από το κονδύλιο θα πρέπει να επιστραφούν μόλις το Ισραήλ επαναλάβει τις μεταβιβάσεις.

Τον Οκτώβριο 2000, η ισραηλινή κυβέρνηση πάγωσε τις μεταβιβάσεις εκκαθαρισθέντων εσόδων προς την Παλαιστινιακή Αρχή. Σύμφωνα με τις δεσμεύσεις που ανελήφθησαν στο πλαίσιο του παραπάνω μέσου, η Επιτροπή αποδέσμευσε 27,5 εκατομμύρια ευρώ (25 ευρώ + τόκοι) στις 7 Νοεμβρίου 2000 από την εν λόγω διευκόλυνση.

Ενόψει της επιδείνωσης της κατάστασης στα παλαιστινιακά εδάφη και του συνεχιζόμενου παγώματος της μεταβίβασης εσόδων από το Ισραήλ, η Επιτροπή, στις 13 Δεκεμβρίου 2000, αποφάσισε να δημιουργήσει νέα ειδική ταμιακή διευκόλυνση ύψους 90 εκατομμυρίων ευρώ στη θέση 47-100 του προϋπολογισμού (MEDA). Το πρώτο τμήμα (30 εκατομμύρια ευρώ) του νέου μέσου το οποίοπόκειται στους ίδιους όρους με την πρώτη ταμιακή διευκόλυνση εκταμιεύθηκε στις 23 Ιανουαρίου 2001.

Από το Δεκέμβριο 2000, η κατάσταση στα εδάφη καθώς και η οικονομική και δημοσιονομική κατάσταση της Παλαιστινιακής Αρχής έχουν επιδεινωθεί, λόγω του αποκλεισμού των παλαιστινιακών εδαφών από το Ισραήλ. Από την αρχή της κρίσης, τον Οκτώβριο 2000, η παλαιστινιακή οικονομική δραστηριότητα μειώθηκε κατά 50 %, το ποσοστό της φτώχειας αυξήθηκε από 21 % σε 32 % και η ανεργία πλήττει το 38 % του πληθυσμού. Επιπλέον, η πολιτική αποκλεισμού και η οικονομική κρίση έχουν μειώσει σημαντικά τη θεσμική ικανότητα της Παλαιστινιακής Αρχής.

Υπό αυτές τις συνθήκες και προκειμένου να αντιμετωπίσει μακροπρόθεσμα τις ανάγκες της Παλαιστινιακής Αρχής, η Επιτροπή, στις 13 Μαρτίου 2001, αποφάσισε να μετατρέψει τοπόλοιπο ποσό της ειδικής ταμιακής διευκόλυνσης, που ανέρχεται σε 60 εκατομμύρια ευρώ, σε άμεση δημοσιονομική βοήθεια. Η απόφαση αυτή συμβαδίζει πλήρως με τα συμπεράσματα του Συμβουλίου Γενικών Υποθέσεων, της 26ης Φεβρουαρίου 2001, το οποίο τόνισε την ανάγκη η Ένωση να διαδραματίσει σημαντικό ρόλο στο πλαίσιο μιας συντονισμένης διεθνούς προσπάθειας που θα στοχεύει στην αποφυγή της οικονομικής και θεσμικής κατάρρευσης στα παλαιστινιακά εδάφη, καθώς και στην πλήρη χρησιμοποίηση των κεφαλαίων που διατίθενται από την ειδική ταμιακή διευκόλυνση για αυτόν το σκοπό.

Η εκταμίευση της εν λόγω δημοσιονομικής βοήθειας εξαρτάται από την έγκριση ενός προϋπολογισμού λιτότητας από την Παλαιστινιακή Αρχή πό τη στενή παρακολούθηση του ΔΝΤ και τη δέσμευση της ΠΑ να λάβει μέτρα, μεταξύ άλλων, για την καταπολέμηση της διαφθοράς, την ενίσχυση της διαφάνειας και της χρηστής διακυβέρνησης. Η εκταμίευση της δημοσιονομικής βοήθειας θα πραγματοποιηθεί στο πλαίσιο συντονισμένης προσπάθειας με όλους τους διεθνείς χορηγούς βοήθειαςπό την αιγίδα της ad hoc επιτροπής σύνδεσης.